अब अंग्रेजी के असिस्टेंट प्रोफेसर के लिए भर्ती परीक्षा होगी 26 को
रायगढ़ | छत्तीसगढ़ लोक सेवा आयोग (पीएससी) अब अंग्रेजी विषय वाले असिस्टेंट प्रोफेसरों की भर्ती के लिए 26 मार्च को दोबारा प्रवेश परीक्षा लेगा। कुछ माह पहले हुई भर्ती परीक्षा में इस विषय के पर्चे में तकरीबन आधे सवाल गलत निकल गए थे। मॉडल आंसर आने के बाद राज खुला था कि सवाल या तो गलत थे या फिर कोर्स से बाहर के थे। इस आधार पर पीएससी ने परीक्षा रद्द की थी, जिसे फिर से लिया जा रहा है।
अफसरों ने बताया कि परीक्षा में उन्हीं छात्रों को शामिल होने का मौका मिलेगा, जो पिछले साल हुई परीक्षा में शामिल रहे। तब अनुपस्थित उम्मीदवारों को इस बार भी मौका नहीं मिलेगा। यह परीक्षा भी ऑनलाइन होगी। प्रदेश के सरकारी कॉलेजों में असिस्टेंट प्रोफेसर के खाली पदों के लिए भर्ती परीक्षा हो रही है। दो-तीन साल पहले इसकी प्रक्रिया शुरू की गई। उच्च शिक्षा विभाग ने प्रस्ताव तैयार कर पीएससी को परीक्षा लेने की जिम्मेदारी दी। विभिन्न विषयों के करीब 966 पदों पर भर्ती होनी है। इसे लेकर ही पिछले साल विभिन्न विषयों के असिस्टेंट प्रोफेसरों के लिए परीक्षा हुई। इसी में अंग्रेजी के असिस्टेंट प्रोफेसर की भर्ती परीक्षा भी थी। हिंदी, गणित समेत दर्जनों विषय के असिस्टेंट प्रोफेसर भर्ती के लिए पिछले साल परीक्षा हुई। परीक्षार्थी अब नतीजों का इंतजार कर रहे हैं। परीक्षा में क्वालिफाई करने वाले छात्रों का इंटरव्यू होगा। उसके बाद अंतिम सूची जारी होगी। हालांकि यह अभी तय नहीं है कि रिजल्ट कब तक आएगा। अफसरों का कहना है कि पुराने कुछ बिंदुओं को लेकर मामला कोर्ट में है।
hin_Deva hin_Deva hin_Deva